पहिरोले नहर भत्काएपछि सिमकोटमा विद्युत् सेवा अवरुद्ध
बडादशैं मनाइरहेका बेला सोमबार रातीबाट सदरमुुकाम सिमकोट लगायत दुुई वटा गाउँपालिकाको विद्युत् सेवा अवरुद्ध भएको छ । हिल्दुम बिधुुत आयोजनाको नहरलाई पहिरोले भत्काएपछि अनिश्चितकालका लागि बिधुत सेवा अवरुद्ध भएको हो ।
राजन रावतहुम्ला, असोज १८ गते । बडादशैं मनाइरहेका बेला सोमबार रातीबाट सदरमुकाम सिमकोट लगायत दुई वटा गाउँपालिकाको विद्युत् सेवा अवरुद्ध भएको छ । हिल्दुम विद्युत् आयोजनाको नहरलाई पहिरोले भत्काएपछि अनिश्चितकाका लागि विद्युत् सेवा अवरुद्ध भएको हो ।हिल्दुम विद्युत् वितरण केन्द्रका निमित्त कार्यालय प्रमुख सुशीलकुमार थारुले नहरको पानी चुहावट भएर पहिरोले नहर भत्काएपछि विद्युत् सेवा अवरुद्ध भएको बताउनुभयो । पहिरोले नहर भत्काउनुुका साथै पन्ध्र बीस मिटर ग्याबिन लगाएको भाग पनि भासिएको उहाँको भनाइ छ । नहर भत्किएपछि सोमबार बेलुकाबाट सिमकोट र खार्पुनाथ गाउँपालिका अन्धकार भएको छ । भत्किएको नहरको मर्मतका लागि मङ्गलबार बिहानैबाट केन्द्रका कर्मचारी खटिएको र काम भइरहेको थारुले बताउनुभयो । कहिलेसम्म विद्युत् आपूर्ति गर्ने भन्ने अहिले नै भन्न नसकिने उहाँले बताउनुभयो । भत्किएको नहरमा काम सुरु भएको र सम्पन्न हुने बित्तिकै विद्युत् सुचारु गरिने उहाँले जानकारी दिनुभयो । दशैं अवधिभरि विद्युत् सुचारु गर्न कठिन रहेको उहाँको भनाइ छ । विद्युत् अवरुद्ध हुँदा यहाँका दुई हजारभन्दा बढी सेवाग्राही मर्कामा पर्नुभएको छ । सो आयोजनाको मुहानबाट फर्बे ट्याङ्कीसम्मको नहर मर्मत गर्नुका लागि भदौ २८ गतेबाट असोज ५ गतेसम्म पनि विद्युत् सेवा अवरुद्ध भएको थियो । वर्षाका कारण काम गर्न कठिनाइ भइरहँदा पनि विद्युत् सुचारु गरिएको थियो । 